Honderde oudlede terug in polisiediensFoto: SAPD, Facebook Dit kom nadat die SAPD vroeër vanjaar ŉ veldtog van stapel gestuur het om voormalige polisiebeamptes met uitstekende diensrekords te werf om 1 105 vakante poste in die polisiediens te vul. Volgens brig. Vishu Naidoo, woordvoerder van die polisie, het die SAPD sedertdien 3 152 aansoeke van oudlede ontvang. “Hoewel ons 1 105 poste het om te vul, is ons fokus op gehalte en nie getalle nie. Daarom is slegs 548 voormalige lede voorlopig goedgekeur om weer by die SAPD aan te sluit,” het hy gesê. Uit hierdie getal sal 309 lede in sigbare polisiëring ontplooi word, 192 in die speurafdeling en 47 in omgewingsondersteuning. “Sommige van die lede het reeds begin met hul take, terwyl ander tussen nou en Februarie 2016 weer by die mag sal aansluit,” het Naidoo gesê. “Slegs lede wat nie ŉ kriminele rekord of hangende kriminele sake teen hulle het nie en ŉ prysenswaardige diensrekord, is gewerf. “Die SAPD sal nou ook 4500 nuwe lede vir die polisiemag werf om teen Maart 2016 aan te sluit.”